Det gule flag på livreddertårnene langs Vestkysten er hejst. Det betyder, at der er fare på færde. Det er den kraftige fralandsvind man skal tage sig i agt for. - Det der er problemet, er at oppustelige ting som baderinge, store badebolde, badedyr og luftmadrasser let bliver ført med fralandsvinden til havs, og når så nogen vil forsøge fange dem, så kommer de selv i fare og har svært ved at svømme ind igen, siger kystlivredder Rasmus Hestehave Pedersen til TV2/NORD. - Det største problem er badegæster, der vil brune sig på en luftmadras ude på vandet, og så er de pludselig kommet alt for langt ud, supplerer kystlivredder Katrine Nissen. Vi er netop gået ind i en af de helt store ferieuger og badegæsterne vil formentlig ligge som på fluepapir på strandene på Vestkysten, hvor der hvert eneste år sker drukneulykker. Fredag druknede en 64-årig mand, og så sent som søndag var det en 67-årig mand, der var tæt på drukne ved Løkken. Der er foreløbig ingen udsigt til at vinden vender.

Opsummering:
På grund af fralandsvind opfordrer kystlivredderne de mange badegæster på Vestkysten til at lade oppustelige badedyr, baderinge og luftmadrasser til at blive hjemme.